ንግድን የማሳለጥ መርሃ ግብር የአንድ ወር አፈጻጸም ግምገማ ጠ/ሚ ዶ/ር አብይ በተገኙበት እየተካሄደ ነው
ንግድን የማሳለጥ መርሃ ግብር የአንድ ወር አፈጻጸም ግምገማ በጠቅላይ ሚኒስትር ፅህፈት ቤት እየተካሄደ ነው።ጠቅላይ ሚኒስትር ዶክተር አብይ አህመድ መዋቅራዊ የሥራ አጥነት ችግርን ለመቅረፍ የግል ዘርፉ ንግድን ለመጀመርና ፋይናንስን በቀላሉ ለማግኘት እንዲችል ምቹ ሁኔታ መፍጠርን አስፈላጊ መሆኑን ተናግረዋል።በተለይ ጀማሪ ንግዶች ፋይናንስን በቀላሉ ለማግኘት ያሉባቸውን ማነቆዎች ከመፍታት አኳያ የብድር ሥርዓቱን በመከለስ ተንቀሳቃሽ ንብረትን በማስያዝ መበደር የሚያስችል አሠራር ለመተግበር በሂደት ላይ መሆኑን ጠቅላይ ሚኒስትሩ መግለፃቸውን ከጠቅላይ ሚኒስትር ፅህፈት ቤት ያገኘነው መረጃ ያመለክታል።በአገሪቱ የሚገኙ የግል ባንኮች ከዚህ ቀደም ብድር ለሚፈልጉ አካላት የሚያበድሩት ቋሚ ንብረትን በዋስትና በመያዝ እንደሆነ ይታወቃል።ብሄራዊ ባንክ ሰሞኑን እንዳስታወቀው ባንኮች ተንቀሳቃሽ ንብረትን በዋስትና በመያዝ ማበደር የሚያስችላቸው መመሪያ ተዘጋጅቶ ለመፅደቅ በሂደት ላይ ነው።ከዚያም ባለፈ በሂደት ቋሚም ሆነ ተንቀሳቃሽ ንብረት የሌላቸው ግን አዳዲስ የፈጠራ ሃሳብ ያላቸው ዜጎችም የፈጠራ ሃሳቡን በዋስትና በማስያዝ ብድር የሚያገኙበት አሰራር ለመዘርጋት መታቀዱንም ነው ባንኩ የገለፀው።